ห่วงเดินทางแบบรวมกลุ่มญาติ กลุ่มเพื่อน หวั่นไม่สวมหน้ากาก พูดคุย กินอาหารบนรถ ระบบระบายอากาศไม่ดี เสี่ยงติดโควิด
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า ปีใหม่ การเดินทางแบบรวมกลุ่มด้วยยานพาหนะส่วนบุคคล มีความเสี่ยงต่อการแพร่ระบาดของโรคโควิด -19 ดังนั้น เมื่อต้องเดินทางแบบรวมกลุ่ม จำเป็นต้องปฏิบัติเข้มตามมาตรการ คือผู้ร่วมเดินทางต้องสวมหน้ากากตลอดเวลา หลีกเลี่ยงการพูดคุยขณะอยู่ร่วมกันในรถ หมั่นล้างมือให้สะอาด รักษาสุขอนามัยส่วนบุคคลอยู่เสมอ   กรณีที่มีการเดินทางระยะไกล ควรหยุดแวะพักทุกชั่วโมงและเปิดหน้าต่างเพื่อระบายอากาศก่อนออกเดินทางทุกครั้ง ควรเตรียมความพร้อม ด้วยการศึกษาข้อมูลมาตรการและแนวปฏิบัติตามประกาศของคณะกรรมการควบคุมโรคของจังหวัดปลายทาง เพื่อประเมินความพร้อมและปฏิบัติตาม รวมถึงประเมินตนเองผ่านแอปพลิเคชัน “ไทยเซฟไทย” หรือแอปพลิเคชันอื่นๆ หากมีอาการ หรือมีความเสี่ยง แนะนำให้ตรวจ ATK ก่อนเดินทาง